|  |  |
| --- | --- |
| Novi znak RZS 2009 | [28. септембар 2011.] **09/11** |
|  |  |

|  |
| --- |
| **септембар 2011. године** |
| САОПШТЕЊЕ ЗА МЕДИЈЕ |

 **Рeални раст тромјесечног бруто домаћег производа 1,7%**

 **(II тромјесечје 2011/II тромјесечје 2010.)**

Тромјесечни бруто домаћи производ реално је већи за 1,7% у другом тромјесечју 2011. године у односу на друго тромјесечје 2010. године, чиме је настављен тренд позитивних стопа реалног раста од другог тромјесечја 2010. године.

Посматрано по подручјима Класификације дјелатности, у другом тромјесечју 2011. године највећи реални раст бруто додате вриједности остварен је у подручјима *Вађење руда и камена* за 14,2%, *Прерађивачка индустрија* за 8,9%, *Финансијско посредовање* за 7,1%, *Образовање* за 3,7%, *Активности у вези са некретнинама, изнајмљивање и пословне дјелатности* за3,2%, *Саобраћај, складиштење и комуникације* за 3,1%, *Трговинa на велико и малo* за2,9%, док је бруто додата вриједност реално мања у подручјима: *Производња и снабдијевање електричном енергијом, гасом и водом* за 6,4%, *Пољопривреда, лов и шумарство* за5,8%, *Грађевинарство* за 2,4% и *Угоститељство* за 1,7%.

У земљама из окружења забиљежене су такође позитивне стопе реалног раста тромјесечног бруто домаћег производа у другом тромјесечју 2011. године у односу на исто тромјесечје 2010. године, и то: БЈР Македонија 5,3%, Србија 2,2%, Словенија 0,9% и Хрватска 0,8%.

 **Просјечна нето плата у августу 813 КМ**

Највиша просјечна нето плата у подручју *Финансијско посредовање* 1 272 КМ, најнижа у подручју *Угоститељство* 543 КМ

**Просјечна мјесечна нето плата** запослених у Републици Српској,исплаћена у августу 2011. године износи813 КМ, а просјечна мјесечна бруто плата 1 339 КМ.

У периоду јануар-август 2011. године просјечна нето плата је износила 809 КМ, а просјечна бруто плата 1 321 КМ. У односу на исти период прошле године, просјечна нето плата порасла је номинално за 3,7%, али реално забиљежен је пад за 0,2%.

Просјечна нето плата исплаћена у августу 2011. године у односу на јул исте године већа је номинално и реално за 0,2%. У односу на просјечну нето плату у 2010. години, просјечна нето плата у августу 2011. године већа је номинално за 3,7% а реално за 0,6%. У августу 2011. године у односу на исти мјесец прошле године просјечна нето плата номинално већа је за 3,6%, а реално мања за 0,2%.

Највиша просјечна нето плата у августу 2011. године, посматрано по подручјима дјелатности, исплаћена је у подручју *Финансијско посредовање* и износи 1 272 КМ, а најнижа у подручју *Угоститељство* 543 КМ.

У односу на јул 2011. године, у августу 2011. године највећи номинални раст нето плате забиљежен је у подручјима *Вађење руда и камена* за 3,6%, *Производња* *и снабдијевање електричном енергијом, гасом и водом* за 3,1%, *Трговина на велико и трговина на мало, оправка моторних возила, мотоцикала и предмета за личну употребу и домаћинство за* 2,1% и *Финансијско посредовање за 1,2%,* док је номинално нижа плата у подручјима *Пословање некретнинама, изнајмљивање и пословне дјелатности* за *2,4%, Грађевинарство за 2,2%, Државна управа и одбрана, обавезно социјално осигурање 1,9%, Пољопривреда, лов и шумарство као и Рибарство за 1,7% и Прерађивачка индустрија за 1,3%.*

 KM

2011.

2010.

Графикон 1. Просјечнe нето платe запослених по мјесецима

**Мјесечна инфлација у августу 2011. године 0,0%**

Годишња инфлација (VIII 2011/VIII 2010.) 3,9%

Цијене производа и услуга, које се користе за личну потрошњу у Републици Српској, мјерене индексом потрошачких цијена, у августу 2011. године у односу на јул 2011. године, у просијеку су остале непромијењене.

Група *Храна* у оквиру одјељка *Храна и безалкохолна пића*  у августу je забиљежила пад од 0,7%. Иако су подгрупе *Млијеко сир и јаја и Месо* забиљежиле раст од 2,1%, односно 1,8% то није довело до повећања групе на укупном нивоу. Највећи утицај на пад цијена у групи *Храна* имало је смањење цијена у подгрупама *Воће* 7,9% и *Поврће* 6,3%, усљед сезонског утицаја цијена воћа и поврћа, затим смањење цијена у подгрупи *Хљеб и житарице*  за 2,0% због ниже цијене бијелог брашна за 6,7%, риже за 0,5% и хљеба 0,3%, затим смањење цијена у подгрупи *Уља и масноће* за 0,7% због ниже цијене јестивог уља за 1,3%, биљне масти за 0,7% и путера 0,3%. Група *Безалкохолних пића* биљежи пад цијена за 0,3% на шта је највише утицало смањење цијена кафе за 0,9%.

У августу раст цијена забиљежен је у одјељцима *Намјештај и покућство*, *Превоз*, *Становање и Остала добра и услуге.*

Највећи раст цијена забиљежен је у одјељку Намјештај и покућство 1,1% због повећања цијена у групи *Производи за чишћење и одржавање куће* за 2,7%.

Повећање цијена у одјељку *Превоз за 1,0%*  проузроковано је повећањем цијена у групи *Горива и мазива* за 1,8% усљед повећања цијена свих врста горива.

Одјељак *Становање* биљежи раст 0,5% усљед повећања цијена угља 4,5%, огревног дрвета 1,4% и плина 1,0%.

Повећање цијена у одјељку *Остала добра и услуге за 0,2%* проузроковано је повећањем цијена у групи *Накит и сатови* за 3,5% због повећања цијене злата.

Цијене производа и услуга, који се користе за личну потрошњу у Републици Српској, у августу 2011. године у односу на исти мјесец 2010. године, више су у просјеку за 3,9%.

Посматрано по одјељцима намјене потрошње, у августу 2011. године у односу на август 2010. године, највиши раст забиљежен је код одјељка *Комуникације* за 10,2%, затим слиједе индекси одјељака: *Превоз* за 8,9%, *Алкохолна пића и дуван* за 8,4%, *Храна и безалкохолна пића* за 4,7%, *Становање* за 3,7%, *Намјештај и покућство за 1,6%*, *Рекрација и култура* 1,0%, *Ресторани и хотели* за 1,0%. *Индекси одјељака* *Образовање нижи је за 0,4%,* *Остала добра* и *услуге*  *нижи је за 0,6%, Индекс одјељка* *Здравство нижи је за 1,3%,* док је индекс одјељка *Одјећа и обућа* нижи за 5,1%.

**Цијене произвођача индустријских производа (VIII 2011/VII 2011.) у просјеку више 0,3%**

Цијенe произвођачa индустријских производа у августу 2011. године у односу на јул 2011. године у просјеку су више за 0,3%, a у односу август 2010. године за 4,9%.

Посматрано по намјени потрошње, у августу 2011. године у односу на јул 2011. године цијене енергије у просјеку су више за 0,8%, цијене нетрајних производа за широку потрошњу за 0,5%, цијене капиталних прозвода за 0,2%, цијене интермедијарних производа у просјеку су ниже за 0,1%, док су цијене трајних производа за широку потрошњу у просјеку остале на истом нивоу.

Цијене капиталних прозвода, посматрано по намјени потрошње, у августу 2011. године у односу на август 2010. године, у просјеку су више за 11,5%, цијене нетрајних производа за широку потрошњу за 5,8%, цијене енергије за 4,5%, цијене интермедијарних производа за 4,1%, и цијене трајних производа за широку потрошњу за 1,7%.

Посматрано по подручјима индустријске производње (PRODCOM), цијене подручја (Ц) вађење руда и камена, у августу 2011. године у односу на јул 2011. године у просјеку су више за 2,7%, цијене подручја (Д) прерађивачка индустрија за 0,3%, док су цијене подручја (Е) производња и снабдјевање електричном енергијом, гасом и водом у просјеку остале на истом нивоу.

У августу 2011. године, у односу на август 2010. године, цијене подручjа *Вађење руда и камена* у просјеку су више за 15,0%, цијене подручја *Прерађивачка индустрија* за 5,4% и цијене подручја *Производња и снабдијевање електричном енергијом*, *гасом и водом* за 0,6%.

**Индекс индустријске производње (VIII 2011/∅ 2010.) већи 9,1%**

Индекс запослених у индустрији (VIII 2011/∅ 2010.) мањи 2,2%

**Индекс индустријске производње** остварен у августу 2011. године у односу на исти мјесец прошле године већи је за 15,9%, у односу на просјечну мјесечну производњу из 2010. године већи је за 9,1%, док је у односу на претходни мјесец текуће године мањи за 2,6%.

Индекс индустријске производње остварен у периоду јануар - август 2011. године у односу на исти период прошле године већи је за 7,2%. У истом периоду у подручју *Вађење руда и камена*  забиљежена је позитивна стопа промјене од 27,0%, у подручју *Прерађивачка индустрија* позитивна стопа промјене од 4,9% и у подручју *Производња и снабдијевање електричном енергијом* позитивна стопа промјене од 2,6%.

Посматрано по економској намјени индустријских производа у периоду јануар - август 2011. године у односу на исти период прошле године забиљежена је позитивна стопа промјене трајних производа од 38,5%, енергије од 8,5%, интермедијарних производа од 8,0% и нетрајних производа од 1,9%, док је код капиталних производа забиљежена негативна стопа промјене за -4,0%.

**Број запослених у индустрији** у августу 2011. године у односу на јул 2011. године већи је за 0,2%.

Укупан број запослених у индустрији у периоду јануар - август 2011. године у поређењу са истим периодом прошле године мањи је за 1,7%, при чему је у подручју *Вађење руда и камена* остварен раст од 3,6% и у подручју - *Производња и снабдијевање електричном енергијом* раст од 0,8%, док је у подручју *Прерађивачка индустрија* забиљежен пад броја запослених од 2,6%.

**Покривеност увоза извозом (у периоду I – VIII 2011.) 57,1%**

Извоз (I-VIII 2011/I-VIII 2010.) повећан 16,2%

У оквиру укупно остварене робне размјене Републике Српске са иностранством у августу ове године, проценат покривености увоза извозом износио је 58,2%. У августу 2011. године, остварен је извоз у вриједности 218 милиона КМ и увоз у вриједности од 375 милиона КМ.

У периоду јануар – август 2011. године остварен је извоз у вриједности од милијарду и 662 милионa КМ, што је за 16,2% више у односу на исти период претходне године. Увоз је, у истом периоду, износио 2 милијарде 912 милиона КМ, што је за 13,6% више у односу на исти период претходне године.

Проценат покривености увоза извозом за првих осам мјесеци текуће године износио је 57,1%, док је спољнотрговински робни дефицит износио милијарду и 250 милиона КМ.

У погледу географске дистрибуције робне размјене Републикe Српскe са иностранством, у периоду јануар – август 2011. године, највише се извозило у Србију и то у вриједности од 276 милиона КМ, односно 16,6%, те у Италију, у вриједности од 241 милиона КМ, односно 14,5% од укупног оствареног извоза.

У истом периоду, највише се увозило из Русије и то у вриједности од 790 милиона КМ, односно 27,1% и из Србије, у вриједности од 529 милиона КМ, односно 18,2% од укупно оствареног увоза.

Посматрано по групама производа, у периоду јануар – август 2011. године, највеће учешће у извозу остварују нафтна уља и уља добијена од битуменских минерала (осим сирових) са укупном вриједношћу од 217 милиона КМ, што износи 13,1% од укупног извоза, док највеће учешће у увозу остварује нафта и уља добијена од битуменских минерала (сирова), са укупном вриједношћу од 776 милиона КМ, што износи 26,7% од укупног увоза.

хиљ. КМ

2010

2011

Графикон 2. Извоз и увоз по мјесецима у хиљадама КМ

**Промет у трговини на мало већи 6,1% (VIII 2011/VII 2011.)**

Промет у трговини на мало у августу 2011. године у односу на јул 2011. године већи је за 6,1%, у односу на август 2010. године већи је за 7,3%, док је у односу на просјек 2010. године већи 26,1%.

У структури промета највише учествује трговина на мало у неспецијализованим продавницама са 29,5%, трговина на мало моторним горивима и мазивима са 28,6% и остала трговина на мало новом робом у специјализираним продавницама са 19,9%, док најмање учествује трговина на мало изван продавница 0,2%

**Забиљежено 3,6% мање ноћења у августу 2011. него у јулу 2011.**

Највише ноћења туриста из Србије и то 8 080

У августу 2011. године Република Српска је располагала са капацитетом од 4 330 соба, односно 9 430 лежаја.

Остварено је 19 447 долазака, што је у односу на јул 2011. године мање за 11,7%, и 61 179 ноћења, што је у односу на јул 2011. године мање за 3,6%.

Поредећи август 2011. године у односу на август 2010. године, забиљежено је смањење броја долазака за 1,2% и повећање броја ноћења за 2,3%.

Домаћи туристи су остварили 9 693 долазака, што је у односу на на август 2010. године мање за 7,3% као и 36 805 ноћења, што је у односу на на август 2010. године мање за 3,1%.

Страни туристи су остварили 9 754 долазака, што је у односу на на август 2010. године више за 5,7%, као и 24 374 ноћења, што је у односу на на август 2010. године више за 11,7%.

Од страних туриста, највише ноћења су остварили туристи из Србије (8 080), што је у односу на на август 2010. године мање за 4,5%. На другом мјесту је Словенија са остварених 2 144 ноћења, што је у односу на на август 2010. године више за 44,9%. На трећем мјесту по оствареном броју ноћења је Хрватска (1 830), што је у односу на на август 2010. године мање за 6,1%.

**На високошколским установама студира 47 521 студент**

У школској 2010/2011. години на први циклус студија уписано **45 966** студената

На први циклус студија у школској 2010/2011. години уписано је 45 966 студената, што је за 4,6% више у односу на претходну школску годину. Према „старом програму“ образовања студира 17,1%, а према програму прилагођеном Болоњској декларацији њих 82,9%. Редовно студира 88,9% студената. Студирање 30,9% студената се финансира из буџета, док 69,1% студената само финансира студирање.

У 2010. години дипломирало је 7 328 студената, што је за 5,7% више у односу на 2009. годину. Највећи број студената дипломирао је у области друштвених наука (77,1%), а најмањи у области природних наука (1,5%). Највећи број дипломираних студената је старости 30 и више година, њих 37%.

У школској 2010/2011. години запослено је 2 724 наставника и сарадника. Изражено еквивалентом пуне запослености, укупан број наставника и сараднике је 2 091,6. Научно звање доктора наука има 51,1% наставника, магистра наука 22,8%, специјалиста 5,0%, а 21,1% су лица са универзитетским образовањем.

У истој школској години, на постдипломске магистарске студије уписан је 1 301 студент, а на специјалистичке студије 176 студената. На магистарске студије више је уписано мушких, њих 52,3%, а на специјалистички студиј више женских 65,9%.

У овој школској години, од укупно 78 уписаних на докторске студије, 92,3% пријавили су докторат, док је свега 7,7% уписало трогодишњи постдипломски докторски студиј. Већина доктораната је мушког пола 70,5%.

У 2010. години, 192 кандидата стекло је научни степен магистра наука, од којих је њих 55,7% мушког пола. Стручни степен специјалисте стекла су 64 кандидата, од чега су 70,3% биле жене. Највећи број магистарских и специјалистичких радова било је из области друштвених наука 44,9%, а најмање из области пољопривредних наука, 1,2%.

Научни степен доктора наука, у 2010. години, стекло је 65 кандидата, од којих је њих 63,1% мушког пола. Највећи број докторских дисертација било је из области друштвених наука 63,1%, а најмање из области медицинских наука 1,5%.

**Примјена Закона о класификацији дјелатности и Регистру пословних субјеката по дјелатностима у Републици Српској**

Републички завод за статистику Републике Српске **саопштава** да су Закон о класификацији дјелатности и Регистру пословних субјеката по дјелатностима у Републици Српској („Службени гласник Републике Српске“, број 74/10), Уредба о класификацији дјелатности Републике Српске („Службени гласник Републике Српске“, број 119/10) и Правилник о разврставању пословних субјеката и вођењу Регистра пословних субјеката по дјелатностима („Службени гласник Републике Српске“, број 119/10) ступили на снагу 1. јануара 2011. године. Закон о класификацији дјелатности прописује у члану 22 да су **пословни субјекти дужни да ускладе своје дјелатности** **са Уредбом у року од годину дана од дана ступања на снагу Закона, односно до 31. децембра 2011. године.**

|  |
| --- |
| **МАТЕРИЈАЛ ПРИПРЕМИЛИ:**  |
| **Статистика националних рачуна** Жана Алагићzana.alagic@rzs.rs.ba |
| **Статистика рада** Даница Бабићdanica.babic@rzs.rs.baВладимир Копривицаvladimir.koprivica@rzs.rs.ba |
| **Статистика цијена** Јасминка Милићjasminka.milic@rzs.rs.ba |
| **Статистика индустрије и рударства** Мирјана Бандурmirjana.bandur@rzs.rs.ba |
| **Статистика спољне трговине** Сања Стојчевић[sanja.stojcevic@rzs.rs.ba](file://\\kordun\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Content.IE5\AppData\Local\Microsoft\Windows\Temporary%20Internet%20Files\Content.Outlook\HVIF4827\sanja.stojcevic@rzs.rs.ba) |
| **Статистика унутрашње трговине** Санела Васиљевићsanela.vasiljevic@rzs.rs.ba |
| **Статистика туризма** Мирослав Илићmiroslav.ilic@rzs.rs.ba |
| **Статистика образовања** Долорес Пеулићdolores.peulic@rzs.rs.baВања Вилипићvanja.vilipic@rzs.rs.ba |

|  |
| --- |
| **ОБЈАШЊЕЊА ПОЈМОВА** |
| **∅** - просјек |

|  |
| --- |
|  |
| Саопштење припремило одјељење публикација  |
| Владан Сибиновић, начелник одјељења Издаје Републички завод за статистику,Република Српска, Бања Лука, Вељка Млађеновића 12дДр Радмила Чичковић, директор ЗаводаСаопштење је објављено на Интернету, на адреси: www.rzs.rs.baтел. +387 51 332 700; E-mail: [stat@rzs.rs.ba](file://\\kordun\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Low\Content.IE5\AppData\Local\Microsoft\Windows\Temporary%20Internet%20Files\Content.IE5\AppData\Local\Microsoft\Windows\Temporary%20Internet%20Files\Content.Outlook\HVIF4827\stat@rzs.rs.ba)**Приликом коришћења података обавезно навести извор** |